বিজেপির রথযাত্রাকে রাবণযাত্রা বলে কটাক্ষ করলেন মমতা বন্দ্যোপাধ্যায়। একইসঙ্গে রথের পাল্টা পবিত্রযাত্রার কথাও ঘোষণা করলেন তৃণমূল নেত্রী। নেতাজি ইন্ডোরে দলের বর্ধিত কোর কমিটির বৈঠকে মমতা বলেন, পাত্তা দেওয়ার দরকার নেই। ওটা রাজনীতির রথযাত্রা''।          লোকসভা ভোটের আগে রাজ্যে রথযাত্রা করতে চলেছে ভারতীয় জনতা পার্টি। এর আগে উত্তর ভারতে রথযাত্রা করলেও বঙ্গের রাস্তায় প্রথমবার গড়াবে বিজেপির রথের চাকা। তারাপীঠ, কোচবিহার ও গঙ্গাসাগর থেকে টান পড়বে বিজেপির রথের রশিতে। তিনটি জায়গাতেই যাত্রার সূচনা করবেন বিজেপির সর্বভারতীয় সভাপতি অমিত শাহ। বিজেপির রথকে ইতিমধ্যেই ফাইভস্টার হোটেল বলে খোঁচা দিয়েছেন মমতা বন্দ্যোপাধ্যায়। শুক্রবার নেতাজি ইন্ডোরের সভায় তৃণমূল নেত্রীর খোঁচা, রাবণযাত্রা করছে বিজেপি।        রথযাত্রাকে নিয়ে জোরকদমে মাঠে নেমে পড়েছে বিজেপি। শুরু হয়ে গিয়েছে প্রচার। জেলায় জেলায় গিয়ে বৈঠক করছেন বিজেপি নেতারা। বিজেপির রথযাত্রায় যাতে কোনও ঝামেলা না হয়, তা বুঝিয়ে দিয়েছেন মমতা বন্দ্যোপাধ্যায়। তাঁর স্পষ্ট বার্তা, রথ যে রাস্তা কলুষিত করবে, সেই রাস্তাতেই হবে তৃণমূলের শান্তিযাত্রা অথবা পবিত্রযাত্রা। বিজেপির রথ যে রাস্তা ধরে যাবে, সেখানেই পরেরদিন পবিত্রযাত্রা করবে তৃণমূল। দিল্লি থেকে এরাজ্যে আসছে তিনটি রথ। সেগুলি আদতে শীতাতপ নিয়ন্ত্রিত অত্যাধুনিক বাস। মাথায় চড়ার জন্য থাকছে বিশেষ ব্যবস্থা। সিঁড়ি দিয়ে উপরে উঠে ভাষণ দেওয়ার ব্যবস্থা থাকছে।